CELEX: 62020CN0134
Language: et
Date: 2020-03-11 00:00:00
Title: Kohtuasi C-134/20: Eelotsusetaotlus, mille on esitanud Landesgericht Eisenstadt (Austria) 11. märtsil 2020 – IR versus Volkswagen AG

17.8.2020   
            
            
               ET
            
            
               Euroopa Liidu Teataja
            
            
               C 271/21
            
         
      Eelotsusetaotlus, mille on esitanud Landesgericht Eisenstadt (Austria) 11. märtsil 2020 – IR versus Volkswagen AG
      (Kohtuasi C-134/20)
      (2020/C 271/29)
      Kohtumenetluse keel: saksa
      
         Eelotsusetaotluse esitanud kohus
      
      Landesgericht Eisenstadt
      
         Põhikohtuasja pooled
      
      
         Hageja: IR
      
         Kostja: Volkswagen AG
      
         Eelotsuse küsimused
      
      
                  a)
               
               
                  Kas Euroopa Parlamendi ja nõukogu 20. juuni 2007. aasta määruse (EÜ) nr 715/2007 (1), mis käsitleb mootorsõidukite tüübikinnitust seoses väikeste sõiduautode ja kommertsveokite (Euro 5 ja Euro 6) heitmetega ning sõidukite remondi- ja hooldusteabe kättesaadavust, artikli 5 lõiget 1 tuleb tõlgendada nii, et vastavalt määruse nr 715/2007 artikli 1 lõikele 1 on keelatud selline autovarustus, mille puhul on heitgaasitagastusklapp (seega osa, mis võib mõjutada heitmeid) konstrueeritud selliselt, et selle seadistamine mõjutab heitgaasitagastuse määra (seega tagasi suunatava heitme osakaalu) nii, et see tagab saasteainete heitkoguseid piirava režiimi ainult vahemikus 15 oC kuni 33 oC ja ainult madalamal kui 1 000 meetrit merepinnast ning väljaspool nimetatud temperatuurivahemikku väheneb nimetatud määr olukorras, kus temperatuur muutub 10 oC võrra ja kõrgus 1 000 meetrit merepinnast ületatakse 250 meetri võrra, lineaarselt nullini, mistõttu ületavad lämmastikoksiidide (NOX) heitkogused määrusega nr 715/2007 kehtestatud piirväärtusi?
               
            
                  b)
               
               
                  Kas küsimusele a vastamisel on oluline, kas küsimuses a kirjeldatud autovarustus on vajalik selleks, et kaitsta mootorit kahjustuste eest?
               
            
                  c)
               
               
                  Kas küsimusele b vastamisel on oluline ka see, kas mootori osa, mida tuleb kahjustuste eest kaitsta, on heitgaasitagastusklapp?
               
            
                  d)
               
               
                  Kas küsimusele a vastamisel on oluline, kas selles küsimuses nimetatud autovarustus lisati sõidukile juba tootmise käigus või lisati küsimuses a kirjeldatud heitgaasitagastusklapp eesmärgiga sõidukit parandada Euroopa Parlamendi ja nõukogu 25. mai 1999. aasta direktiivi 1999/44/EÜ (2) tarbekaupade müügi ja nendega seotud garantiide teatavate aspektide kohta artikli 3 lõike 2 tähenduses?
               
            
         (1)  ELT 2007, L 171, lk 1.
      
         (2)  EÜT 1999, L 171, lk 12; ELT eriväljaanne 13/24, lk 26.